title: Euroopan järjestelmäriskikomitean päätös, annettu 20 päivänä tammikuuta 2011 , Euroopan järjestelmäriskikomitean työjärjestyksen hyväksymisestä (EJRK/2011/1)

text:
               24.2.2011

               FI

               Euroopan unionin virallinen lehti

               C 58/4

         EUROOPAN JÄRJESTELMÄRISKIKOMITEAN PÄÄTÖS,
   annettu 20 päivänä tammikuuta 2011,
   Euroopan järjestelmäriskikomitean työjärjestyksen hyväksymisestä
   (EJRK/2011/1)
   2011/C 58/04
   EUROOPAN JÄRJESTELMÄRISKIKOMITEAN HALLINTONEUVOSTO, joka
   ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1), ja erityisesti sen 6 artiklan 4 kohdan,
   ottaa huomioon Euroopan järjestelmäriskikomitean toimintaa koskevien erityistehtävien antamisesta Euroopan keskuspankille 17 päivänä marraskuuta 2010 annetun neuvoston asetuksen (EU) N:o 1096/2010 (2),
   ON HYVÄKSYNYT SEURAAVAN PÄÄTÖKSEN:
   1 artikla
   Määritelmät
   Tällä työjärjestyksellä täydennetään asetusta (EU) N:o 1092/2010, luettuna yhdessä asetuksen (EU) N:o 1096/2010 kanssa. Tämän työjärjestyksen ilmaisuilla on sama merkitys kuin asetuksessa (EU) N:o 1092/2010 ja asetuksessa (EU) N:o 1096/2010.
   1   OSASTO

      ORGANISAATIO

      I   LUKU

         Hallintoneuvosto

   2 artikla
   Hallintoneuvoston kokoukset
   1.   Hallintoneuvosto päättää EJRK:n puheenjohtajan ehdotuksesta sääntömääräisten kokoustensa ajankohdan. Hallintoneuvosto kokoontuu sääntömääräisiin kokouksiinsa pääsääntöisesti hyvissä ajoin ennen kunkin kalenterivuoden alkua määräämänsä aikataulun mukaisesti. Kokousaikatauluun voidaan lisätä sääntömääräisiä kokouksia vuoden aikana.
   2.   EJRK:n puheenjohtaja voi asetuksen (EU) N:o 1092/2010 9 artiklan 1 kohdan mukaisesti kutsua koolle ylimääräisen kokouksen omasta aloitteestaan tai kun vähintään kolmasosa hallintoneuvoston äänivaltaisista jäsenistä sitä pyytää. Puheenjohtaja kutsuu ylimääräiset kokoukset pääsääntöisesti koolle vähintään kaksi kalenteripäivää aikaisemmin, ellei kokouksia pidetä puhelinneuvotteluina, missä tapauksessa niistä voidaan sopia yhtä päivää aikaisemmin.
   3.   Hallintoneuvoston kokouksia voidaan pitää puhelinneuvotteluina, ellei i) vähintään viisi hallintoneuvoston äänivaltaista jäsentä vastusta puhelinneuvottelun käyttöä sääntömääräisissä kokouksissa; tai ii) vähintään 10 hallintoneuvoston äänivaltaista jäsentä vastusta puhelinneuvottelun käyttöä ylimääräisissä kokouksissa.
   3 artikla
   Jäsenyys
   1.   Toimivaltaiset kansalliset valvontaviranomaiset ilmoittavat EJRK:n sihteeristölle korkean tason edustajiensa nimet tai tarvittaessa toimivaltaisten kansallisten valvontaviranomaisten äänioikeudettomiksi hallintoneuvoston jäseniksi nimittämien yhteisten edustajien nimet ja mainitsevat kansalliset valvontaviranomaiset, joihin he kuuluvat.
   2.   EJRK:n sihteeristö ylläpitää ja päivittää luetteloa toimivaltaisista kansallisista valvontaviranomaisista ja niiden edustajista hallintoneuvostossa. Kaikista luetteloon tehtävistä muutoksista ilmoitetaan EJRK:n sihteeristölle.
   4 artikla
   Hallintoneuvoston kokouksiin osallistuminen
   1.   Jollei asetuksen (EU) N:o 1092/2010 9 artiklan 4 ja 5 kohdassa toisin säädetä, hallintoneuvoston kokouksiin saavat osallistua ainoastaan asetuksen (EU) N:o 1092/2010 6 artiklan 1 ja 2 kohdassa tarkoitetut henkilöt.
   2.   Äänivaltaisten jäsenten ja talous- ja rahoituskomitean puheenjohtajan lisäksi kustakin jäsenvaltiosta istuu pääpöydässä vain yksi kansallisen valvontaviranomaisen korkean tason edustaja keskusteltaessa asioista, joiden osalta heidät on nimetty kansalliseksi edustajaksi; muut kansallisten valvontaviranomaisten edustajat osallistuvat tarkkailijoina. Yhteisen edustajan puuttuessa kansallisten valvontaviranomaisten nimetyt edustajat ovat yhteydessä keskenään ja ilmoittavat EJRK:n sihteeristölle vähintään viisi kalenteripäivää ennen hallintoneuvoston kokousta niistä hallintoneuvoston esityslistan asioista, joihin he haluavat osallistua. Mikäli käsiteltävät asiat kuuluvat kahden tai useamman kansallisen valvontaviranomaisen toimivaltaan, niiden on sovittava keskenään erityisjärjestelyistä sen osalta, miten asetuksen (EU) N:o 1092/2010 6 artiklan 3 kohdan rotaatiosääntö pannaan täytäntöön. Jos kansalliset valvontaviranomaiset eivät pääse sopimukseen rotaatiosäännön täytäntöönpanosta, EJRK:n jäsen kyseisen jäsenvaltion kansallisesta keskuspankista päättää ennen jokaista kokousta, kenen edustajista pitäisi istua pääpöydässä kunkin asian osalta, ja ilmoittaa tästä edustajille.
   3.   Jos jäsen ei voi osallistua kokoukseen, hän voi kirjallisesti nimetä sijaisen, joka osallistuu kokoukseen ilman äänivaltaa. Varajäseniä voidaan nimetä osallistumaan kokouksiin äänivaltaisina, jos asianomaiset EJRK:n jäsenet ovat osoittaneet, etteivät he kykene osallistumaan kokouksiin kolmen kuukauden aikana. Varajäsenen tai sijaisen nimittämisestä ja hänen ohellaan osallistuvasta henkilöstä ilmoitetaan kirjallisesti EJRK:n sihteeristölle hyvissä ajoin ennen kokousta. Puheenjohtajan ollessa poissa ensimmäinen varapuheenjohtaja johtaa hallintoneuvoston kokousta. Mikäli molemmat ovat poissa, toinen varapuheenjohtaja johtaa kokousta. Neuvoa-antavan tieteellisen komitean puheenjohtaja ja neuvoa-antavan tieteellisen komitean kaksi varapuheenjohtajaa nimittävät varajäsenensä tai sijaisensa neuvoa-antavan tieteellisen komitean keskuudesta. Neuvoa-antavan teknisen komitean varapuheenjohtaja toimii neuvoa-antavan teknisen komitean puheenjohtajan varajäsenenä tai sijaisena.
   4.   Kunkin hallintoneuvoston jäsenen, sijaisen tai varajäsenen ohella kokouksiin voi osallistua yksi henkilö. Kokoukset televisioidaan erilliseen kokoushuoneeseen tällaisia henkilöitä varten.
   5.   EJRK:n sihteeristön päällikkö avustaa EJRK:n puheenjohtajaa asioiden käsittelyssä ja äänestyksissä.
   6.   EJRK:n puheenjohtaja voi kutsua kokouksiinsa tapauskohtaisesti muita henkilöitä esityslistalla olevia yksittäisiä asioita varten puheenjohtajan tai hallintoneuvoston muiden jäsenten ehdotuksesta, jos katsoo sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.
   5 artikla
   Hallintoneuvoston kokousten järjestäminen
   1.   EJRK:n puheenjohtaja laatii hallintoneuvoston sääntömääräistä kokousta varten alustavan esityslistan, joka lähetetään siihen liittyvine asiakirjoineen ohjauskomitealle tutustuttavaksi vähintään kahdeksan päivää ennen ohjauskomitean kokousta. Tämän jälkeen puheenjohtaja lähettää alustavan esityslistan siihen liittyvine asiakirjoineen hallintoneuvoston jäsenille vähintään 10 päivää ennen hallintoneuvoston kokousta.
   2.   Hallintoneuvosto voi puheenjohtajan tai hallintoneuvoston muun jäsenen esityksestä päättää poistaa asioita alustavalta esityslistalta tai lisätä niitä siihen. Kaikki ehdotukset on perusteltava ja ilmoitettava kaikille hallintoneuvoston jäsenille. Hallintoneuvosto hyväksyy esityslistan kunkin kokouksen alussa EJRK:n puheenjohtajan ehdotuksesta. Asia on myös poistettava esityslistalta EJRK:n puheenjohtajan tai vähintään viiden hallintoneuvoston jäsenen sitä pyytäessä, jos siihen liittyviä asiakirjoja ei ole toimitettu hallintoneuvoston jäsenille ajoissa.
   3.   EJRK:n sihteeristön päällikkö laatii hallintoneuvoston kokouksen pöytäkirjaluonnoksen. Pöytäkirja sisältää myös maininnan hallintoneuvostolle toimitetuista asiakirjoista, kirjauksen tehdyistä päätöksistä ja/tai hallintoneuvoston tekemistä päätelmistä sekä osallistujaluettelon.
   4.   EJRK:n puheenjohtaja toimittaa pöytäkirjaluonnoksen hallintoneuvoston jäsenille huomautuksia ja hyväksymistä varten kirjallisella menettelyllä viimeistään kahden viikon kuluttua kokouksesta tai, jos tämä ei ole mahdollista, seuraavassa kokouksessa. Kun se on hyväksytty, EJRK:n puheenjohtaja allekirjoittaa sen.
   5.   Hallintoneuvoston käsittely on luottamuksellinen.
   6.   Jos kyseessä on hallintoneuvoston ylimääräinen kokous, tämän työjärjestyksen 4 artiklan 2 kohdassa ja 5 artiklan 1 kohdassa tarkoitettuja määräaikoja voidaan lyhentää.
   6 artikla
   Äänestäminen hallintoneuvostossa
   1.   Hallintoneuvosto äänestää EJRK:n puheenjohtajan pyynnöstä. Puheenjohtaja käynnistää myös äänestysmenettelyn, jos äänivaltainen hallintoneuvoston jäsen sitä häneltä pyytää.
   2.   Asetuksen (EU) N:o 1092/2010 10 artiklan 4 kohdan mukaisesti hallintoneuvosto on päätösvaltainen, kun kaksi kolmasosaa sen äänivaltaisista jäsenistä on läsnä. Jos hallintoneuvosto ei ole päätösvaltainen, EJRK:n puheenjohtaja voi kutsua koolle ylimääräisen kokouksen, joka on päätösvaltainen, jos yksi kolmasosa äänivaltaisista jäsenistä on läsnä; sovelletaan 2 artiklan 2 kohtaa.
   3.   EJRK:n puheenjohtaja voi pitää suljetun lippuäänestyksen, jos vähintään viisi hallintoneuvoston äänivaltaista jäsentä sitä häneltä pyytää. Jos kyseessä on henkilöasia, hallintoneuvosto äänestää aina suljetulla lippuäänestyksellä.
   4.   Päätöksiä voidaan tehdä myös kirjallisella menettelyllä, ellei vähintään viisi hallintoneuvoston äänivaltaista jäsentä sitä vastusta. Kirjallinen menettely edellyttää i) yleensä vähintään viittä työpäivää hallintoneuvoston kunkin äänivaltaisen jäsenen harkintaa varten; ii) hallintoneuvoston kunkin jäsenen tai hänen varajäsenensä henkilökohtaista allekirjoitusta asetuksen (EU) N:o 1092/2010 9 artiklan 3 kohdan mukaisesti; ja iii) kaikkien tällaisten päätösten kirjaamista hallintoneuvoston seuraavan kokouksen pöytäkirjaan.

      II   LUKU

         Ensimmäinen Varapuheenjohtaja

   7 artikla
   Ensimmäisen varapuheenjohtajan valinta
   Asetuksen N:o 1092/2010 5 artiklan 2 kohdassa tarkoitettu EJRK:n ensimmäinen varapuheenjohtaja valitaan seuraavasti:

               a)

               valintaelin koostuu EKP:n yleisneuvoston jäsenistä ad personam;

               b)

               EJRK:n puheenjohtaja kutsuu EKP:n puheenjohtajana EKP:n yleisneuvoston jäsenet valintakokoukseen vähintään 15 kalenteripäivää aikaisemmin. Puheenjohtaja pyytää myös mielenkiinnon ilmaisuja EKP:n yleisneuvoston jäseniltä. EKP:n yleisneuvoston sihteeristö toimii tarvittaessa valintaelimen sihteeristönä;

               c)

               EJRK:n puheenjohtaja esittää valintakokouksen avaamiseen mennessä vastaanotettujen mielenkiinnon ilmaisujen perusteella valintaelimelle luettelon ehdokkaista ensimmäiseksi varapuheenjohtajaksi.

               d)

               ensimmäinen varapuheenjohtaja valitaan suljetulla lippuäänestyksellä. Jos ehdokkaita on vain yksi, ensimmäinen varapuheenjohtaja valitaan yksinkertaisella ääntenenemmistöllä. Jos ehdokkaita on useampia kuin yksi, EJRK:n puheenjohtaja pitää peräkkäin suljetut lippuäänestykset. Jos yksikään ehdokkaista ei saa yksinkertaista ääntenenemmistöä ensimmäisessä äänestyksessä, toisessa äänestyksessä ovat mukana kaksi eniten ääniä saanutta ehdokasta. Jos toisena olevat ehdokkaat ovat saaneet yhtä paljon ääniä, heillä kaikilla on oikeus osallistua toiseen äänestykseen;

               e)

               jos yksikään ehdokkaista ei saa yksinkertaista ääntenenemmistöä toisessa äänestyksessä, eniten ääniä saanut ehdokas valitaan.

      III   LUKU

         Ohjauskomitea

   8 artikla
   Jäsenyys
   1.   Hallintoneuvoston jäsenet, jotka ovat EKP:n yleisneuvoston jäseniä, ovat EJRK:n puheenjohtajaa, EJRK:n ensimmäistä varapuheenjohtajaa ja EKP:n varapuheenjohtajaa lukuun ottamatta valintakelpoisia ehdokkaita valittaessa neljä jäsentä asetuksen (EU) N:o 1092/2010 11 artiklan 1 kohdan c alakohdassa tarkoitettuun ohjauskomiteaan.
   2.   Niistä hallintoneuvoston jäsenistä koostuva valintaelin, jotka ovat myös EKP:n yleisneuvoston jäseniä, määrittää euroalueeseen valinta-aikana kuuluvien ja kuulumattomien jäsenvaltioiden lukumäärän perusteella asetuksen (EU) N:o 1092/2010 11 artiklan 1 kohdan c alakohdassa tarkoitetun ohjauskomitean jäsenten lukumäärän. Tätä varten valintaelin pyöristää jäsenmäärän ylös tai alas lähimpään kokonaislukuun.
   3.   EJRK:n puheenjohtaja pyytää hallintoneuvoston edellä mainitun päätöksen mukaisesti mielenkiinnon ilmaisuja valintakelpoisilta ehdokkailta viimeistään 15 kalenteripäivää ennen valintaa. EJRK:n puheenjohtaja esittää hallintoneuvostolle ehdokasluettelon niiden mielenkiinnon ilmaisujen perusteella, jotka on vastaanotettu ennen valintaa varten sovitun kokouksen avaamista.
   4.   Puheenjohtaja pitää yhden tai useamman suljetun lippuäänestyksen, jonka lopputuloksena valintakelpoiset ehdokkaat, jotka saavat suurimman äänimäärän, valitaan 2 kohdassa edellytetyn suhdeluvun mukaisesti. Mikäli ehdokkaat saavat saman äänimäärän, äänestetään uudelleen. Äänestystilanteessa niiden hallintoneuvoston jäsenten, jotka ovat EKP:n yleisneuvoston jäseniä, pitäisi pyrkiä varmistamaan jäsenvaltioiden tasapainoinen edustus.
   5.   Jokaisen 1 kohdassa tarkoitetun neljän jäsenen valitsemiseen tarvitaan niiden hallintoneuvoston jäsenten antamien äänten yksinkertainen enemmistö, jotka ovat EKP:n yleisneuvoston jäseniä ja läsnä hallintoneuvoston kokouksessa.
   9 artikla
   Ohjauskomitean kokousten järjestäminen
   1.   EJRK:n puheenjohtaja toimii puheenjohtajana ohjauskomitean kokouksissa.
   2.   Ohjauskomitea päättää puheenjohtajansa ehdotuksesta kokoustensa ajankohdan. Se kokoontuu sääntömääräisiin kokouksiinsa pääsääntöisesti neljän viikon sisällä ennen hallintoneuvoston kokousta.
   3.   Kokouksia voidaan pitää myös puhelinneuvotteluina, ellei i) vähintään kaksi ohjauskomitean jäsentä vastusta puhelinneuvottelun käyttöä sääntömääräisissä kokouksissa; tai ii) vähintään viisi ohjauskomitean jäsentä vastusta puhelinneuvottelun käyttöä ylimääräisissä kokouksissa.
   4.   Ohjauskomitean puheenjohtaja voi myös kutsua muita henkilöitä osallistumaan kokouksiinsa puheenjohtajan tai ohjauskomitean muiden jäsenten ehdotuksesta, jos katsoo sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.
   5.   Jos ohjauskomitean jäsen ei voi osallistua kokoukseen, hän voi kirjallisesti nimetä varajäsenen. Neuvoa-antavan tieteellisen komitean puheenjohtajan korvaa pääsääntöisesti jompikumpi neuvoa-antavan tieteellisen komitean kahdesta varapuheenjohtajasta. Neuvoa-antavan teknisen komitean varapuheenjohtaja on neuvoa-antavan teknisen komitean puheenjohtajan varajäsen. EJRK:n sihteeristön päällikölle ilmoitetaan näistä muutoksista kirjallisesti hyvissä ajoin ennen ohjauskomitean kokousta.
   10 artikla
   Esityslista ja pöytäkirja
   1.   EJRK:n puheenjohtaja tekee jokaista ohjauskomitean kokousta varten ehdotuksen esityslistaksi, joka hyväksytään ohjauskomitean kokouksen alkaessa. EJRK:n puheenjohtaja laatii alustavan esityslistan, joka lähetetään pääsääntöisesti siihen liittyvine asiakirjoineen ohjauskomitean jäsenille vähintään 10 kalenteripäivää ennen kokousta. Kaikki ohjauskomitean jäsenet saavat ehdottaa asioita ja asiakirjoja puheenjohtajalle ohjauskomitean käsiteltäviksi.
   2.   Ohjauskomitea tutkii etukäteen hallintoneuvoston kokouksen alustavalla esityslistalla olevat asiat niihin liittyvine asiakirjoineen. Ohjauskomitea varmistaa sen, että asiakirja-aineistot valmistellaan hallintoneuvostoa varten, ja ehdottaa tarvittaessa vaihtoehtoja tai ratkaisuja. Ohjauskomitea raportoi hallintoneuvostolle jatkuvasti EJRK:n toiminnan kehityksestä.
   3.   EJRK:n sihteeristön päällikkö laatii ohjauskomitean kokouksista päätöspöytäkirjan luonnoksen ja toimittaa sen ohjauskomitean jäsenille huomautuksia ja hyväksymistä varten kirjallisella menettelyllä pääsääntöisesti ennen seuraavaa hallintoneuvoston kokousta. EJRK:n puheenjohtaja allekirjoittaa päätöspöytäkirjan.
   4.   EJRK:n puheenjohtaja vastaa kaikkien ohjauskomitean sopimien toimien seurannasta, mukaan lukien ohjauskomitean päätösten toimittamisesta EJRK:n muille elimille.
   5.   Ohjauskomitean päätöspöytäkirjat, toimenpiteet ja keskustelut ovat luottamuksellisia.
   IV   LUKU

         Neuvoa-Antava Tieteellinen Komitea

   11 artikla
   Jäsenyys
   1.   Ohjauskomitea ehdottaa 15:tä asiantuntijaa, jotka hallintoneuvosto hyväksyy asetuksen (EU) N:o 1092/2010 12 artiklan 1 kohdan nojalla julkisuutta, avoimuutta, yhdenvertaisia mahdollisuuksia ja syrjintäkieltoa koskevien periaatteiden mukaisesti. Hallintoneuvoston päätöksessä täsmennetään menettelyt ja vaatimukset, joita sovelletaan neuvoa-antavan tieteellisen komitean jäsenten valinnassa, nimittämisessä ja korvaamisessa.
   2.   EJRK:n puheenjohtaja ehdottaa puheenjohtajaa sekä ensimmäistä ja toista puheenjohtajaa neuvoa-antavan tieteellisen komitean jäseniksi nimitettyjen asiantuntijoiden keskuudesta hallintoneuvoston nimitettäviksi asetuksen (EU) N:o 1092/2010 7 artiklan 2 kohdan ja 12 artiklan 2 kohdan mukaisesti. Neuvoa-antavan tieteellisen komitean puheenjohtajan ja kahden varapuheenjohtajan on oltava Euroopan unionin kansalaisia. Neuvoa-antavan teknisen komitean puheenjohtajaa ei saa nimittää neuvoa-antavan tieteellisen komitean puheenjohtajaksi eikä varapuheenjohtajaksi.
   3.   Puheenjohtajuus kiertää nimitettyjen puheenjohtajan ja kahden varapuheenjohtajan kesken 16 kuukauden välein.
   4.   EJRK:n hallintoneuvostoa kuullaan ehdoista, jotka Euroopan keskuspankki (EKP) vahvistaa edellä mainittujen 15 asiantuntijan palkkioiden ja kulukorvausten osalta EKP:n tätä tarkoitusta varten osoittaman talousarvion mukaisesti.
   5.   Neuvoa-antavan tieteellisen komitean jäsenluettelo julkaistaan EJRK:n verkkosivuilla.
   12 artikla
   Neuvoa-antavan tieteellisen komitean kokousten järjestäminen
   1.   Neuvoa-antava tieteellinen komitea kokoontuu vähintään kaksi kertaa vuodessa. Neuvoa-antavan komitean puheenjohtaja kutsuu kokoukset koolle.
   2.   Neuvoa-antavan tieteellisen komitean puheenjohtaja tekee esityksen asetuksen (EU) N:o 1092/2010 12 artiklan 3 kohdan mukaisesti laadituksi esityslistaksi ja toimittaa sen neuvoa-antavalle tieteelliselle komitealle hyväksyttäväksi.
   3.   EJRK:n sihteeristö avustaa neuvoa-antavaa tieteellistä komiteaa. EJRK:n sihteeristön päällikkö osallistuu neuvoa-antavan tieteellisen komitean kokouksiin ja laatii päätöspöytäkirjan, joka toimitetaan huomautuksia varten ja hyväksyttäväksi seuraavassa kokouksessa tai se hyväksytään aikaisemmin kirjallisella menettelyllä.
   4.   Neuvoa-antavan tieteellisen komitean puheenjohtaja raportoi hallintoneuvostolle ohjauskomitean välityksellä.
   5.   Neuvoa-antavan tieteellisen komitean päätöspöytäkirjat, toimenpiteet ja keskustelut ovat luottamuksellisia. Sen raportteja voidaan julkaista hallintoneuvoston luvalla.

      V   LUKU

         Neuvoa-Antava Tekninen Komitea

   13 artikla
   Kokousten järjestäminen
   1.   Neuvoa-antava tekninen komitea kokoontuu vähintään neljä kertaa vuodessa. Neuvoa-antavan teknisen komitean puheenjohtaja kutsuu kokoukset koolle.
   2.   Osallistuvat viranomaiset ilmoittavat EJRK:n sihteeristölle edustajiensa nimet. Kansalliset toimivaltaiset valvontaviranomaiset ilmoittavat tarvittaessa EJRK:n sihteeristölle kansallisten valvontaviranomaisten nimittämän yhteisen edustajan nimen ja viranomaisen, johon ne kuuluvat. EJRK:n sihteeristö ylläpitää ja päivittää tätä koskevaa luetteloa. Kaikista luetteloon tehtävistä muutoksista ilmoitetaan EJRK:n sihteeristölle.
   3.   Toimivaltaisten kansallisten valvontaviranomaisten yhteisen edustajan puuttuessa pääpöydässä istuu vain yksi kansallisten valvontaviranomaisten edustaja jäsenvaltiota kohden sellaisia asioita koskevissa keskusteluissa, joita varten heidät on nimetty kansalliseksi edustajaksi; kansallisten valvontaviranomaisten muut edustajat osallistuvat tarkkailijoina. Mikäli käsiteltävät asiat kuuluvat kahden tai useamman kansallisen valvontaviranomaisen toimivaltaan, niiden on sovittava keskenään erityisjärjestelyistä sen osalta, miten asetuksen (EU) N:o 1092/2010 13 artiklan 1 kohdan toisen alakohdan rotaatiosääntö pannaan täytäntöön. Jos kansalliset valvontaviranomaiset eivät pääse sopimukseen rotaatiosäännön täytäntöönpanosta, kyseisen jäsenvaltion kansallisen keskuspankin edustaja päättää ennen jokaista kokousta, kenen edustajista pitäisi istua pääpöydässä kunkin asian osalta, ja ilmoittaa tästä edustajille.
   4.   EJRK:n puheenjohtaja esittää hallintoneuvostolle kolmen henkilön lyhytlistaa, joka sisältää neuvoa-antavan teknisen komitean jäsenet tai EJRK:n jäseninä olevien toimielinten korkean tason virkamiehet, jotka ovat ehdokkaina neuvoa-antavan teknisen komitean puheenjohtajan tehtävään. EJRK:n puheenjohtaja pitää suljetun lippuäänestyksen ja nimittää ehdokkaan, joka saa eniten ääniä hallintoneuvoston jäseniltä. Neuvoa-antavan teknisen komitean puheenjohtajan toimikausi on kolme vuotta, ja se on uudistettavissa.
   5.   Neuvoa-antavan teknisen komitean jäsenet valitsevat keskuudestaan neuvoa-antavan teknisen komitean varapuheenjohtajan. Valinta suoritetaan suljetulla lippuäänestyksellä ja yksinkertaisella ääntenenemmistöllä. Neuvoa-antavan tieteellisen komitean edustajaa ei voida valita neuvoa-antavan teknisen komitean varapuheenjohtajaksi. Neuvoa-antavan teknisen komitean varapuheenjohtajan toimikausi on kolme vuotta, ja se on uudistettavissa.
   6.   Neuvoa-antavan tieteellisen komitean puheenjohtaja nimittää neuvoa-antavan teknisen komitean jäseneksi yhden sellaisen komitean jäsenen, joka ei ole neuvoa-antavan teknisen komitean puheenjohtaja tai hän itse. Neuvoa-antavan tieteellisen komitean edustaja voi vaihdella sen mukaan, mitä asioita neuvoa-antavassa teknisessä komiteassa käsitellään.
   7.   Neuvoa-antavan teknisen komitean puheenjohtaja tekee vähintään 10 kalenteripäivää ennen kokousta asetuksen (EU) N:o 1092/2010 13 artiklan 3 kohdan mukaisesti laaditun ehdotuksen esityslistaksi, joka toimitetaan neuvoa-antavan teknisen komitean hyväksyttäväksi. EJRK:n sihteeristö toimittaa esityslistalla oleviin asioihin liittyvät asiakirjat kaikille neuvoa-antavan teknisen komitean jäsenille.
   8.   EJRK:n sihteeristö avustaa neuvoa-antavaa teknistä komiteaa. EJRK:n sihteeristön päällikkö laatii neuvoa-antavan teknisen komitean kokouksista päätöspöytäkirjan, joka toimitetaan huomautuksia ja hyväksymistä varten viimeistään kahden viikon kuluttua kokouksesta tai, jos tämä ei ole mahdollista, seuraavassa kokouksessa.
   9.   Neuvoa-antavan teknisen komitean puheenjohtaja raportoi hallintoneuvostolle ohjauskomitean välityksellä.
   10.   Neuvoa-antavan teknisen komitean päätöspöytäkirjat, toimenpiteet ja keskustelut ovat luottamuksellisia.

      VI   LUKU

         EJRK:n Sihteeristö

   14 artikla
   EJRK:n sihteeristön päällikkö
   1.   Hallintoneuvostoa on kuultava EKP:n EJRK:n sihteeristön päällikön tehtävään valitsemasta ehdokkaasta tai sen valitsemista ehdokkaista asetuksen (EU) N:o 1096/2010 3 artiklan 2 kohdan mukaisesti.
   2.   EJRK:n sihteeristön henkilöstö voi tarvittaessa edustaa EJRK:n sihteeristön päällikköä hallintoneuvoston, ohjauskomitean, neuvoa-antavan teknisen komitean ja neuvoa-antavan tieteellisen komitean kokouksissa sekä tarvittaessa missä tahansa muissa kokouksissa ja olla sijaisena EJRK:n sihteeristön päällikön poissa ollessa.
   15 artikla
   EJRK:n sihteeristön tehtävät
   1.   EJRK:n sihteeristön päällikkö vastaa hallintoneuvoston kokousten pöytäkirjojen ja kaikkien ohjauskomitean kokousten päätöspöytäkirjojen järjestämisestä ja laatimisesta. Sihteeristö vastaa neuvoa-antavien komiteoiden kokousten päätöspöytäkirjojen laatimisesta.
   2.   EJRK:n sihteeristön päällikkö avustaa ohjauskomiteaa ohjauskomitean ja hallintoneuvoston kokousten valmistelussa; sihteeristö avustaa neuvoa-antavien komiteoiden puheenjohtajia heidän tehtäviensä suorittamisessa.
   3.   EJRK:n sihteeristö hoitaa tehtävänsä asetuksen (EU) N:o 1096/2010 2 artiklan ja asetuksen (EU) N:o 1092/2010 4 artiklan 4 kohdan mukaisesti. Näitä tehtäviä suorittaessaan EJRK:n sihteeristö muun muassa

               a)

               toimii rajapintana ja edistää yhteistyötä EJRK:n sisällä sekä EJRK:n, Euroopan keskuspankkijärjestelmän, Euroopan finanssivalvontajärjestelmän muiden osapuolten ja muiden kansallisella tasolla, Euroopan tasolla ja kansainvälisellä tasolla toimivien alan elinten välillä sekä varmistaa tehokkaan tiedonkulun;

               b)

               edistää sitä, että EJRK määrittää kattavat makrotason vakauden valvonnan puitteet (tavoitteet, politiikan välineet, operatiiviset osat) ja tarkistaa niitä;

               c)

               tekee analyysejä ja synteesejä, valmistelee muistioita EJRK:n käsiteltäväksi, tukee ohjauskomiteaa, ottaa huomioon EJRK:n jäsenten näkemykset ja määrittää asiat, jotka on otettava käsiteltäviksi;

               d)

               kerää yhdessä EJRK:n jäsenten kanssa asiantuntemusta makrotason vakauden valvonnan välineistä ja arvioi makrotason vakauden valvonnan välineitä perustana mahdollisille EJRK:n poliittisille suosituksille;

               e)

               osallistuu varoitusten ja suositusten seurannan valmistelemiseen ja valvontaan;

               f)

               ylläpitää EJRK:n arkistoja ja asiakirjoja, hallinnoi EJRK:n verkkosivuja ja käsittelee EJRK:n kirjeenvaihtoa;

               g)

               hallinnoi EKP:n EJRK:n käyttöön antamia rahoituksellisia, aineellisia ja henkilöstöresursseja asetuksen (EU) N:o 1096/2010 2 ja 3 artiklan sekä EKP:n sovellettavien sääntöjen mukaisesti.

      VII   LUKU

         EJRK Ja Euroopan Finanssivalvontajärjestelmä

   16 artikla
   Osallistuminen Euroopan valvontaviranomaisten valvojien komiteoiden kokouksiin
   EJRK:n puheenjohtaja osallistuu EJRK:n äänioikeudettomana edustajana Euroopan valvontaviranomaisten valvojien komiteoiden kokouksiin tai voi nimetä niihin sijaisen.
   17 artikla
   Osallistuminen Euroopan valvontaviranomaisten sekakomitean kokouksiin
   1.   EJRK:n puheenjohtaja osallistuu tarkkailijana Euroopan valvontaviranomaisten sekakomitean kokouksiin tai voi nimetä niihin sijaisen.
   2.   EJRK:n puheenjohtaja nimittää EJRK:n sihteeristön päällikön tai edustajan osallistumaan tarkkailijana finanssiryhmittymiä käsittelevään alakomiteaan tai muihin sekakomitean perustamiin alakomiteoihin.
   2   OSASTO

      VAROITUKSET JA SUOSITUKSET

   18 artikla
   Valmistelu
   1.   Ennen varoituksen tai suosituksen antamista EJRK voi asianmukaisia luottamuksellisuutta koskevia sääntöjä noudattaen

               a)

               toimia Euroopan keskuspankkijärjestelmän, Euroopan komission, Euroopan valvontaviranomaisten ja kansallisten valvontaviranomaisten teknisten ohjeiden mukaan;

               b)

               pyytää sellaisten potentiaalisten varoituksen tai suosituksen saajien näkemyksiä, jotka eivät ole edustettuina EJRK:n hallintoneuvostossa, sekä yksityisen sektorin intressiryhmien näkemyksiä;

               c)

               ottaa huomioon sellaisten kolmansissa maissa toimivien kansainvälisten rahoitusalan vakautta valvovien elinten työn, jotka hoitavat suoraan EJRK:n tehtäviin liittyviä toimintoja.

         2.   EJRK:n puheenjohtaja voi pyytää neuvoa-antavalta tieteelliseltä komitealta ja neuvoa-antavalta tekniseltä komitealta ohjeita tai apua.
   3.   Hallintoneuvosto voi täsmentää tarkemmin varoitusten ja suositusten antamismenettelyjä.
   19 artikla
   Varoitusten ja suositusten antaminen
   1.   Varoitukset ja suositukset perustellaan viittaamalla järjestelmäriskin huomattavuuteen, sellaisena kuin EJRK on havainnut sen sekä arvioinut ja priorisoinut sitä, jotta saavutettaisiin EJRK:lle asetuksen (EU) N:o 1092/2010 3 artiklan 1 kohdan nojalla asetettu tavoite.
   2.   Hallintoneuvosto hyväksyy EJRK:n antamat varoitukset ja suositukset, ja EJRK:n puheenjohtaja allekirjoittaa ne sen puolesta.
   3.   Mikäli äänet menevät tasan, puheenjohtajan ääni ratkaisee varoitusten ja suositusten antamisen.
   4.   Jokaisessa varoituksen tai suosituksen antamisesta tehtävässä hallintoneuvoston päätöksessä määritetään, jääkö se luottamukselliseksi vai julkaistaanko se. Mikäli äänet menevät tasan, puheenjohtajan ääni ratkaisee.
   5.   Varoitukset ja suositukset, jotka hallintoneuvosto on päättänyt julkaista, julkaistaan EJRK:n verkkosivuilla. Ne julkaistaan myös unionin kaikilla virallisilla kielillä Euroopan unionin virallisessa lehdessä.
   20 artikla
   Varoitusten ja suositusten seuranta
   1.   Hallintoneuvosto varmistaa, että EJRK valvoo EJRK:n antamien varoitusten ja suositusten seurantaa. Se arvioi myös toteutettuja toimia ja perusteluja, jotka on ilmoitettu EJRK:n suositusten saajille.
   2.   Hallintoneuvosto tekee päätökset siitä, jos EJRK:n suositusta ei ole noudatettu eivätkä suosituksen saajat ole asetuksen (EU) N:o 1092/2010 17 artiklan 2 kohdassa tarkoitetulla tavalla pystyneet selittämään asianmukaisesti, miksi ne eivät ole toteuttaneet toimia.
   3.   Hallintoneuvosto voi kutsua EJRK:n varoitusten tai suositusten saajat hallintoneuvoston kokoukseen esittämään näkemyksensä ennen tällaisten varoitusten tai suositusten antamista tai sen jälkeen. Hallintoneuvosto ottaa nämä näkemykset asianmukaisesti huomioon.
   21 artikla
   Erityiskysymyksiä koskevat pyynnöt
   EJRK vastaukset Euroopan parlamentin, neuvoston tai komission asetuksen (EU) N:o 1092/2010 19 artiklan 3 kohdan nojalla esittämiin pyyntöihin tarkastella erityiskysymyksiä pääsääntöisesti julkaistaan.
   3   OSASTO

      TOIMINTA

   22 artikla
   EJRK:n tietojen luottamuksellisuus
   1.   EJRK:n sihteeristö luokittelee ja käsittelee EJRK:aan liittyviä tietoja ja asiakirjoja EKP:n sisäisten sääntöjen ja EKP:n ja/tai EJRK:n käsittelyn luottamuksellisuudesta mahdollisesti antamien täydentävien sääntöjen mukaisesti, jotta EJRK voisi toimia asetuksen (EU) N:o 1092/2010 ja asetuksen (EU) N:o 1096/2010 mukaisesti.
   2.   Hallintoneuvosto toteuttaa kaikki tarvittavat toimenpiteet varmistaakseen sen, että 1 kohdassa tarkoitettuja sääntöjä sovelletaan kaikkiin henkilöihin, jotka työskentelevät tai ovat työskennelleet EJRK:n palveluksessa tai sen yhteydessä.
   3.   Ohjauskomitean, neuvoa-antavan tieteellisen komitean ja neuvoa-antavan teknisen komitean päätöspöytäkirjojen on oltava hallintoneuvoston jäsenten saatavilla.
   23 artikla
   Kokouspaikka
   Hallintoneuvosto, ohjauskomitea, neuvoa-antava tieteellinen komitea ja neuvoa-antava tekninen komitea kokoontuvat yleensä EKP:n tiloissa.
   24 artikla
   Hätätilanteet
   Hallintoneuvosto vahvistaa sisäisiä sääntöjä edistääkseen päätöksenteon ja liiketoiminnan jatkuvuutta hätätilanteissa. Tällaisten sääntöjen on oltava mahdollisimman pitkälle tämän työjärjestyksen mukaisia.
   25 artikla
   Julkiset kuulemiset ja istunnot
   1.   EJRK voi pitää tehtäviensä hoitamiseksi tarvittaessa julkisia kuulemisia, jotka koskevat sen toimivaltaan kuuluvia asioita. EJRK julkaisee kuulemismenettelyn tulokset verkkosivuillaan.
   2.   Hallintoneuvosto, ohjauskomitea, neuvoa-antava tekninen komitea ja neuvoa-antava tieteellinen komitea voivat järjestää julkisia tai ei-julkisia istuntoja. Sidosryhmät tai asiantuntijat, joita istunnossa kuullaan, valitaan syrjimättömällä tavalla tarkoituksena hoitaa erityistilanteet asianmukaisella tavalla.
   26 artikla
   Menettelytapaohjeet
   Hallintoneuvosto hyväksyy menettelytapaohjeet hallintoneuvoston, ohjauskomitean, neuvoa-antavan teknisen komitean ja neuvoa-antavan tieteellisen komitean jäseniä varten edistääkseen luottamusta EJRK:n rehellisyyteen. Menettelytapaohjeet julkaistaan EJRK:n verkkosivuilla.
   27 artikla
   Säädökset
   1.   Kaikki EJRK:n säädökset numeroidaan juoksevasti niiden yksilöimisen helpottamiseksi. EJRK:n sihteeristö varmistaa alkuperäiskappaleiden turvallisen taltioimisen, tiedoksiannot saajille ja tarvittaessa kaikkien niiden säädösten julkaisemisen kaikilla unionin virallisilla kielillä Euroopan unionin virallisessa lehdessä, joiden julkaisemisesta hallintoneuvosto on tehnyt nimenomaisen päätöksen.
   2.   EJKR:n säädöksiin sovelletaan Euroopan talousyhteisössä käytettäviä kieliä koskevista järjestelyistä 15 päivänä huhtikuuta 1958 annetun neuvoston asetuksen N:o 1 (3) periaatteita.
   28 artikla
   Tietojenvaihto
   1.   Hallintoneuvosto tekee päätökset, jotka liittyvät tietojen keräämiseen asetuksen (EU) N:o 1092/2010 15 artiklan ja asetuksen (EU) N:o 1096/2010 2 ja 5 artiklan mukaisesti.
   2.   Hallintoneuvosto hyväksyy asetuksen (EU) N:o 1092/2010 8 artiklan 4 kohdassa tarkoitetut sopimukset ja kaikki muut muiden elinten tai viranomaisten kanssa tehtävät tietojenvaihtoon liittyvät sopimukset, mukaan lukien luottamukselliset tiedot, ja EJRK:n puheenjohtaja allekirjoittaa ne sen puolesta.
   29 artikla
   Vuosikertomus
   EJRK:n hallintoneuvosto hyväksyy ja julkaisee EJRK:n vuosikertomuksen.
   30 artikla
   Tiedonannot, ilmoitukset ja julkaisut
   EJRK:n päätöksiä koskevat yleiset tiedonannot ja ilmoitukset voidaan julkaista EJRK:n verkkosivuilla, Euroopan unionin virallisessa lehdessä taikka rahoitusmarkkinoiden yhteisten uutiskanavien tai minkä tahansa muun kanavan välityksellä. EJRK:n julkaisut julkaistaan EJRK:n verkkosivuilla, jos se on tarkoituksenmukaista.
   31 artikla
   Vuoropuhelu Euroopan parlamentin kanssa
   Asetuksen (EU) N:o 1092/2010 19 artiklan 5 kohdassa tarkoitetun sopimuksen hyväksyy hallintoneuvosto, ja EJRK:n puheenjohtaja allekirjoittaa sen hallintoneuvoston puolesta.

      Tehty Frankfurt am Mainissa 20 päivänä tammikuuta 2011.

            EJRK:n puheenjohtaja

         Jean-Claude TRICHET

      (1)  EUVL L 331, 15.12.2010, s. 1.

      (2)  EUVL L 331, 15.12.2010, s. 162.

      (3)  EUVL 17, 6.10.1958, s. 385/58.


title: 2009/900/EY: Neuvoston päätös, tehty 30 päivänä marraskuuta 2009 , Euroopan yhteisön ja Seychellien tasavallan välisen lyhytaikaista oleskelua koskevan viisumivapaussopimuksen tekemisestä

text:
               8.12.2009

               FI

               Euroopan unionin virallinen lehti

               L 321/42

         NEUVOSTON PÄÄTÖS,
   tehty 30 päivänä marraskuuta 2009,
   Euroopan yhteisön ja Seychellien tasavallan välisen lyhytaikaista oleskelua koskevan viisumivapaussopimuksen tekemisestä
   (2009/900/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan b alakohdan i alakohdan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Komissio on neuvotellut Euroopan yhteisön puolesta lyhytaikaista oleskelua koskevan viisumivapaussopimuksen Seychellien tasavallan kanssa, jäljempänä ’sopimus’.

               (2)

               Sopimus allekirjoitettiin yhteisön puolesta 28 päivänä toukokuuta 2009 sillä varauksella, että se myöhemmin tehdään, ja sitä on sovellettu väliaikaisesti kyseisestä päivästä lähtien neuvoston päätöksen 2009/482/EY (2) mukaisesti.

               (3)

               Sopimus olisi hyväksyttävä.

               (4)

               Sopimuksella perustetaan sopimuksen hallinnoinnista vastaava sekakomitea, jonka olisi vahvistettava työjärjestyksensä. On aiheellista säätää yksinkertaistetun menettelyn noudattamisesta tämän työjärjestyksen vahvistamista koskevan yhteisön kannan vahvistamisessa.

               (5)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti ja vaikuttamatta mainitun pöytäkirjan 4 artiklan soveltamiseen kyseiset jäsenvaltiot eivät osallistu tämän päätöksen tekemiseen, se ei sido niitä eikä sitä sovelleta niihin,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Seychellien tasavallan välinen sopimus lyhytaikaista oleskelua koskevasta viisumivapaudesta (3).
   2 artikla
   Neuvoston puheenjohtaja tekee sopimuksen 8 artiklan 1 kohdassa määrätyn ilmoituksen (4).
   3 artikla
   Sopimuksen 6 artiklalla perustettavassa asiantuntijoiden sekakomiteassa yhteisöä edustaa komissio jäsenvaltioiden asiantuntijoiden avustamana.
   4 artikla
   Komissio vahvistaa asiantuntijoiden sekakomiteassa esitettävän yhteisön kannan sopimuksen 6 artiklan 4 kohdassa tarkoitetusta sekakomitean työjärjestyksen vahvistamisesta kuultuaan asiasta neuvoston nimeämää erityiskomiteaa.
   5 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 30 päivänä marraskuuta 2009.

            Neuvoston puolesta

            Puheenjohtaja

         B. ASK

      (1)  Lausunto annettu 20. lokakuuta 2009 (ei vielä julkaistu virallisessa lehdessä).

      (2)  EUVL L 169, 30.6.2009, s. 30.

      (3)  Sopimuksen tekstin osalta ks. EUVL L 169, 30.6.2009, s. 31.

      (4)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: Neuvoston päätös, annettu 17 päivänä helmikuuta 2015 , Euroopan tilastohallinnoinnin neuvoa-antavan lautakunnan kolmen jäsenen nimittämisestä

text:
               27.2.2015

               FI

               Euroopan unionin virallinen lehti

               C 70/2

         NEUVOSTON PÄÄTÖS,
   annettu 17 päivänä helmikuuta 2015,
   Euroopan tilastohallinnoinnin neuvoa-antavan lautakunnan kolmen jäsenen nimittämisestä
   (2015/C 70/03)
   EUROOPAN UNIONIN NEUVOSTO, joka
   joka ottaa huomioon Euroopan unionin toiminnasta tehdyn sopimuksen,
   ottaa huomioon Euroopan tilastohallinnoinnin neuvoa-antavan lautakunnan perustamisesta 11 päivänä maaliskuuta 2008 tehdyn Euroopan parlamentin ja neuvoston päätöksen N:o 235/2008/EY (1) ja erityisesti sen 3 artiklan,
   ottaa huomioon Euroopan komission lausunnon,
   sekä katsoo seuraavaa:

               (1)

               Neuvosto hyväksyi 24 päivänä tammikuuta 2012 päätöksen 2012/59/EU (2), jolla kolme henkilöä nimitettiin Euroopan tilastohallinnoinnin neuvoa-antavan lautakunnan, jäljempänä ’lautakunta’, jäseniksi kolmen vuoden pituiseksi toimikaudeksi 23 päivästä maaliskuuta 2012.

               (2)

               Sen vuoksi on tarpeen nimittää tehtävään kolme uutta jäsentä aikaisempien jäsenten toimikauden päättyessä. Lautakunnan kaikkien uusien jäsenten toimikauden yhdenmukaistamiseksi heidän toimikautensa olisi alettava 1 päivänä helmikuuta 2015.

               (3)

               Päätöksen N:o 235/2008/EY 3 artiklan 2 kohdan mukaan lautakunnan jäseniksi valitaan asiantuntijoita, joilla on huomattava tilastoalan pätevyys,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Euroopan tilastohallinnoinnin neuvoa-antavaan lautakuntaan neuvostoa edustaviksi jäseniksi kolmen vuoden pituiseksi toimikaudeksi 1 päivästä helmikuuta 2015 seuraavat henkilöt:

               —

               Günter KOPSCH,

               —

               Pilar MARTÍN-GUZMÁN,

               —

               Enrico GIOVANNINI.

         2 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 17 päivänä helmikuuta 2015.

            Neuvoston puolesta

            Puheenjohtaja

         J. REIRS

      (1)  EUVL L 73, 15.3.2008, s. 17.

      (2)  Neuvoston päätös 2012/59/EU, annettu 24 päivänä tammikuuta 2012, Euroopan tilastohallinnoinnin neuvoa-antavan lautakunnan kolmen jäsenen nimittämisestä (EUVL L 30, 2.2.2012, s. 17).


Avis juridique important

|

31990D0631

90/631/ETY, Euratom, EHTY: Komission päätös, tehty 30 päivänä marraskuuta 1990, tietyistä ammatti- tai liikesalaisuuden alaisten asiakirjojen julkistamista koskevista yksityiskohtaisista säännöistä tehdyn päätöksen 89/196/ETY, Euratom, EHTY muuttamisesta

Virallinen lehti nro L 340 , 06/12/1990 s. 0024 - 0024 Suomenk. erityispainos Alue 17 Nide 1 s. 0110  Ruotsink. erityispainos Alue 17 Nide 1 s. 0110

KOMISSION PÄÄTÖS,tehty 30 päivänä marraskuuta 1990,tietyistä ammatti- tai liikesalaisuuden alaisten asiakirjojen julkistamista koskevista yksityiskohtaisista säännöistä tehdyn päätöksen 89/196/ETY, Euratom, EHTY muuttamisesta (90/631/ETY, Euratom, EHTY) EUROOPAN YHTEISÖJEN KOMISSIO, jokaottaa huomioon Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle 1 päivänä helmikuuta 1983 annetun neuvoston asetuksen (ETY, Euratom) N:o 354/83 (1) ja erityisesti sen 9 artiklan,ottaa huomioon Euroopan hiili- ja teräsyhteisön historiallisten arkistojen avaamisesta yleisölle 8 päivänä helmikuuta 1983 tehdyn komission päätöksen N:o 359/83/EHTY (2) ja erityisesti sen 9 artiklan,sekä katsoo, ettäyhteisöjen historiallisten arkistojen avaamista yleisölle koskevan lainsäädännön mukaan ammatti- tai liikesalaisuuden alaisia asiakirjoja ja tietoja voidaan saattaa yleisön saataville ainoastaan, jos asianomainen henkilö tai yritys ei sitä vastusta; tämän vuoksi komission on ilmoitettava aikomuksestaan saattaa tällaiset asiakirjat tai tiedot yleisön saataville,Euroopan talousyhteisön arkistojen avaamisen yhteydessä niiden asiakirjojen lukumäärä, joihin julkistamismenettelyä saatetaan soveltaa, lisääntyy huomattavasti,ennalta ilmoittaminen erikseen kaikille henkilöille tai yrityksille, joita asia koskee, osoittautuu usein vaikeaksi erityisesti osoitteenmuutosten tai oikeuksien siirtymisen vuoksi, jayhteisöjen historiallisten arkistojen avaamismenettelyn tehokkuuden varmistamiseksi olisi säädettävä, että komissio voi ilmoittaa tästä asianomaisille henkilöille tai yrityksille julkaisemalla tiedonannon Euroopan yhteisöjen virallisessa lehdessä,ON PÄÄTTÄNYT SEURAAVAA:1 artikla Korvataan komission päätöksen 89/196/ETY, Euratom, EHTY (3) 1 artikla seuraavasti:"1 artiklaAsetuksen (ETY, Euratom) N:o 354/83 4 artiklaa tai päätöksen N:o 359/83/EHTY 4 artiklaa sovellettaessa komissio ilmoittaa virallisessa lehdessä julkaistavalla tiedonannolla niille henkilöille tai yrityksille, joita asia koskee, aikovansa saattaa yleisön saataville ammatti- tai liikesalaisuuden alaisen asiakirjan tai tiedon ja kehottaa niitä esittämään mahdolliset vastalauseensa kahdeksan viikon kuluessa.Jos vastalausetta ei tässä määräajassa esitetä, asiakirja tai tieto saatetaan yleisön saataville."2 artikla Tätä päätöstä sovelletaan 30 päivästä marraskuuta 1990.Tehty Brysselissä 30 päivänä marraskuuta 1990.Komission puolestaPuheenjohtajaJacques DELORS(1) EYVL N:o L 43, 15.2.1983, s. 1(2) EYVL N:o L 43, 15.2.1983, s. 14(3) EYVL N:o L 73, 17.3.1989, s. 52